ΔΕΛΤΙΟ ΤΥΠΟΥ

**Υψηλός κίνδυνος πυρκαγιάς**

 **για αύριο Παρασκευή 27 Ιουνίου 2014**

Αθήνα, Πέμπτη 26 Ιουνίου 2014

Η **Γενική Γραμματεία Πολιτικής Προστασίας του Υπουργείου Δημόσιας Τάξης και Προστασίας του Πολίτη** (www.civilprotection.gr), προειδοποιεί ότι για αύριο **Παρασκευή** **27 Ιουνίου 2014,** ο κίνδυνος πυρκαγιάς θα είναι υψηλός για τις περιοχές **Ανατολικής Στερεάς Ελλάδος (συμπεριλαμβανομένης της Αττικής), Πελοποννήσου, Θεσσαλίας, Χαλκιδικής, Νήσων Βορείου Αιγαίου και Κυκλάδων.**

Οι κρατικές υπηρεσίες καθώς και οι Οργανισμοί Τοπικής Αυτοδιοίκησης έχουν ενημερωθεί μέσω του Χάρτη Πρόβλεψης Κινδύνου Πυρκαγιάς, προκειμένου να αντιμετωπίσουν άμεσα τυχόν επεισόδια πυρκαγιών.

Με βάση τα προβλεπόμενα η Γενική Γραμματεία Πολιτικής Προστασίας παρακαλεί τους πολίτες να αποφύγουν ενέργειες στην ύπαιθρο που μπορεί να προκαλέσουν πυρκαγιά από αμέλεια, όπως κάψιμο ξερών χόρτων και κλαδιών, χρήση μηχανημάτων που προκαλούν σπινθήρες (δισκοπρίονα, συσκευές συγκόλλησης, κλπ.), ρίψη αναμμένων τσιγάρων.

Ειδικότερα, υπενθυμίζεται ότι **απαγορεύεται** η **ρίψη αναμμένων τσιγάρων, το κάψιμο ξερών χόρτων και κλαδιών ή υπολειμμάτων καθαρισμού, η χρήση μηχανημάτων και εργαλείων που προκαλούν σπινθήρες όπως δισκοπρίονα, συσκευές συγκόλλησης, η χρήση υπαίθριων ψησταριών, κ.α.**

 Επίσης, υπενθυμίζεται ότι κατά τη διάρκεια της αντιπυρικής περιόδου **απαγορεύεται η καύση των αγρών.**

Σε περίπτωση που αντιληφθούν πυρκαγιά, οι πολίτες παρακαλούνται να ειδοποιήσουν αμέσως την **Πυροσβεστική Υπηρεσία στον αριθμό κλήσης 199.**

Για περισσότερες **πληροφορίες**, οι πολίτες μπορούν να επισκεφθούν την **ιστοσελίδα** της Γενικής Γραμματείας Πολιτικής Προστασίας στην ηλεκτρονική διεύθυνση [www.civilprotection.gr](http://www.civilprotection.gr).